CELEX: 32005D0767
Language: hu
Date: 2005-11-04 00:00:00
Title: 2005/767/EK: A Tanács határozata (2005. október 24.) a 2003/96/EK irányelv 19. cikkével összhangban Franciaország számára differenciált üzemanyag-adómértékek alkalmazásának engedélyezéséről

4.11.2005   
            
            
               HU
            
            
               Az Európai Unió Hivatalos Lapja
            
            
               L 290/25
            
         
      A TANÁCS HATÁROZATA
   
   (2005. október 24.)
   a 2003/96/EK irányelv 19. cikkével összhangban Franciaország számára differenciált üzemanyag-adómértékek alkalmazásának engedélyezéséről
   (2005/767/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel az energiatermékek és a villamosenergia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
   tekintettel a Bizottság javaslatára,
   mivel:
   
               (1)
            
            
               Franciaország 2004. június 16-án kelt levél útján kérelmezte differenciált üzemanyag-adómértékek alkalmazásának engedélyezését a gázolaj és az ólmozatlan benzin esetében, a jelenleg a központi kormányzat által gyakorolt bizonyos konkrét hatáskörök decentralizációját magában foglaló közigazgatási reform keretében.
            
         
               (2)
            
            
               A Franciaország által tervezett decentralizáció a közigazgatás hatékonyságának – a közszolgáltatások minőségének javítása és költségeinek csökkentése révén megvalósuló – növelésére irányuló törekvések sorába illeszkedik. Ugyanakkor a szubszidiaritás elvének megvalósítását is szolgálja, mivel számos területen lehetővé teszi, hogy a döntések a megfelelő szinten szülessenek meg. A régiók szerinti differenciálás lehetősége további ösztönzést jelent a régiók számára, hogy átlátható módon javítsák a közigazgatás minőségét. A csökkentések mértékét az adott régió társadalmi-gazdasági feltételeinek megfelelően kell meghatározni.
            
         
               (3)
            
            
               Határozatlan időtartamra szóló eltérések nem engedélyezhetők. A 2003/96/EK irányelv 19. cikkének (2) bekezdése szerint az energiatermékek és a villamos energia adóztatásában alkalmazható további mentességek vagy csökkentések időtartama hat év, és ez esetlegesen megújítható.
            
         
               (4)
            
            
               A jövedékiadó-kulcsok régiók szerinti differenciálásának csekély mértéke, valamint a forgalmazói hálózatok kiskereskedelmi árai közötti különbségek következtében a forgalom eltérülésének (és ezáltal a környezetre káros anyagok nagyobb mértékű kibocsátásának) veszélye igen kicsi. Ez az energiapolitika kívánalmainak is megfelel.
            
         
               (5)
            
            
               A gázolaj és az ólmozatlan benzin Közösségen belüli kereskedelmi forgalma szinte teljes egészében adófelfüggesztés-megállapodások hatálya alá tartozik. A Közösségen belüli forgalomnak ezt a formáját nem érinti a jövedéki adók Franciaország által tervezett decentralizálása. Ami azokat az igen korlátozott számú eseteket illeti, amikor a kereskedelmi forgalom adófizetés-megállapodások mellett zajlik, a tervezett ellenőrzési eljárások nem diszkriminatív jellegűek, és – gyakorlati vonatkozásaik rendszeres felülvizsgálatára is figyelemmel – érdemben nem befolyásolják az adózott termékek Közösségen belüli forgalmát. E feltételek mellett a jövedéki adók decentralizálása valószínűleg nem veszélyezteti a belső piac megfelelő működését.
            
         
               (6)
            
            
               Az adókulcsok régiók szerinti differenciálásának szigorúan megszabott határai biztosítják, hogy a jövedéki adók decentralizálása ne vezessen az olajtermékek piacán a verseny torzulásához. Ezen túlmenően, a differenciálás hatását kiegyenlítik a forgalmazói hálózatok árai közötti jelentős különbségek. Mivel a kérelmezett intézkedés a kereskedelmi célokra felhasznált gázolajra nem vonatkozik, a személy- és áruszállítás piacán kizárható a verseny torzulása.
            
         
               (7)
            
            
               Az adókulcsok regionális csökkentésének lehetőségét megelőzi a nemzeti adókulcsok emelése, megállapítható, hogy a francia intézkedés alkalmazása elvben nem akadályozza a Közösség környezetvédelmi politikájának megvalósítását.
            
         
               (8)
            
            
               A Bizottság rendszeresen felülvizsgálja az adócsökkentéseket és a mentességeket annak ellenőrzése céljából, hogy azok nem torzítják-e a versenyt, vagy nem akadályozzák-e a belső piac működését, valamint nem összeegyeztethetetlenek-e a Közösség környezetvédelmi, energia- és közlekedési politikájával,
            
         ELFOGADTA EZT A HATÁROZATOT:
   1. cikk
   (1)   Franciaország felhatalmazást kap, hogy csökkentett adókulcsokat alkalmazzon az üzemanyagként felhasznált ólmozatlan benzinre és gázolajra. A 2003/96/EK irányelv 7. cikkének (2) bekezdése szerint kereskedelmi célokra felhasznált gázolajra nem alkalmazható ilyen csökkentés.
   (2)   Az egyes közigazgatási régiók differenciált csökkentést alkalmazhatnak, feltéve, hogy a következő feltételek teljesülnek:
   
               a)
            
            
               a csökkentés mértéke ólmozatlan benzin esetében nem több, mint 35,4 EUR/1 000 liter, gázolaj esetében nem több, mint 23,0 EUR/1 000 liter;
            
         
               b)
            
            
               a csökkentés mértéke nem haladja meg a nem kereskedelmi felhasználású gázolaj és a kereskedelmi felhasználású gázolaj adómértéke közötti különbséget;
            
         
               c)
            
            
               a csökkentés mértékét az adott régió objektív társadalmi-gazdasági feltételeinek megfelelően határozzák meg;
            
         
               d)
            
            
               a regionális csökkentés alkalmazása nem eredményezi azt, hogy valamely régió a Közösségen belüli kereskedelemben versenyelőnyhöz jut.
            
         (3)   A csökkentett adókulcsoknak meg kell felelniük a 2003/96/EK irányelv által előírt követelményeknek, különösen a 7. cikkben megállapított minimális adókulcsoknak.
   2. cikk
   Ez a határozat az 1. cikk (2) bekezdésében előírt rendelkezések végrehajtásának időpontjától számított három év elteltével hatályát veszti.
   3. cikk
   Ennek a határozatnak a Francia Köztársaság a címzettje.
   
      Kelt Luxembourgban, 2005. október 24-én.
      
         
            a Tanács részéről
         
         
            az elnök
         
         B. BRADSHAW
         
      
   
   
      (1)  HL L 283., 2003.10.31., 51. o. A legutóbb a 2004/74/EK irányelvvel (HL L 157., 2004.4.30., 87. o.) módosított irányelv.